b'\n_START_ARTICLE_\nTre\xc4\x8diasis Abiej\xc5\xb3 Taut\xc5\xb3 Respublikos padalijimas\n_START_PARAGRAPH_\nTre\xc4\x8diasis Abiej\xc5\xb3 Taut\xc5\xb3 Respublikos padalijimas \xe2\x80\x93 1795 m. \xc4\xafvyk\xc4\x99s Lietuvos ir Lenkijos (ATR) padalijimas, visiems laikams sunaikin\xc4\x99s \xc5\xa1i\xc4\x85 valstyb\xc4\x99.\n_START_SECTION_\nPirmoji Padalijimo konvencija\n_START_PARAGRAPH_\nPo Antrojo Abiej\xc5\xb3 Taut\xc5\xb3 Respublikos padalijimo kilo T. Kosciu\xc5\xa1kos sukilimas. I\xc5\xa1 prad\xc5\xbei\xc5\xb3 sukil\xc4\x97liams pavyko pasiekti kelet\xc4\x85 pergali\xc5\xb3, ta\xc4\x8diau Rusijos ir Pr\xc5\xabsijos kariuomen\xc4\x97s 1794 m. lapkri\xc4\x8dio 16 d. sukilim\xc4\x85 numal\xc5\xa1ino. _NEWLINE_Sukilimo pralaim\xc4\x97jimas pagreitino dar vien\xc4\x85, paskutin\xc4\xaf Abiej\xc5\xb3 Taut\xc5\xb3 Respublikos padalijim\xc4\x85. 1795 m. spalio 24 d. Rusija, Austrija ir Pr\xc5\xabsija Peterburge pasira\xc5\xa1\xc4\x97 konvencij\xc4\x85 del tre\xc4\x8diojo Lietuvos ir Lenkijos valstyb\xc4\x97s padalijimo. Did\xc5\xbeiausia po Antrojo padalijimo likusi LDK teritorijos dalis, t. y. etnin\xc4\x97s lietuvi\xc5\xb3 \xc5\xbeem\xc4\x97s ir Kur\xc5\xa1o kunigaik\xc5\xa1tija atiteko Rusijai (i\xc5\xa1 viso 120 000 km\xc2\xb2 teritorija su 1,2 mln. gyventoj\xc5\xb3). \xc5\xa0i teritorija Rusijai priklaus\xc4\x97 iki Pirmojo pasaulinio karo. Pr\xc5\xabsija prisijung\xc4\x97 U\xc5\xbenemun\xc4\x99 ir pavadino j\xc4\x85 \xe2\x80\x9eNauj\xc4\x85ja Pr\xc5\xabsija\xe2\x80\x9c. Pr\xc5\xabsijai ji priklaus\xc4\x97 iki 1806 m., kai Napoleonas \xc4\xafk\xc5\xabr\xc4\x97 Var\xc5\xa1uvos kunigaik\xc5\xa1tyst\xc4\x99. 1815 m. U\xc5\xbenemun\xc4\x97, kaip dalis Vienos kongrese sukurtos autonomin\xc4\x97s Lenkijos karalyst\xc4\x97s, atiteko Rusijai. Pr\xc5\xabsijai taip pat atiteko nedidel\xc4\x97 Naujosios Silezijos teritorija. I\xc5\xa1 viso Pr\xc5\xabsijai atiteko 55 000 km\xc2\xb2 teritorija su 1 mln. gyventoj\xc5\xb3. Austrija gavo 47 000 km\xc2\xb2 teritorij\xc4\x85 su 1,2 mln. gyventoj\xc5\xb3 bei Krokuvos ir Liublino miestais. Austrijai atiteko ir pietvakarinis LDK kampas (\xc4\xaf vakarus nuo Bugo) su Radvil\xc5\xb3 Biala buvo prijungtas prie Austrijos (1815 m., kaip ir U\xc5\xbenemun\xc4\x97, atiteko Rusijai).\n_START_SECTION_\nAntroji Padalijimo konvencija\n_START_PARAGRAPH_\n1797 m. sausio 26 d. Rusija, Pr\xc5\xabsija ir Austrija pasira\xc5\xa1\xc4\x97 nauj\xc4\x85 Peterburgo konvencij\xc4\x85, kuri patvirtino tre\xc4\x8di\xc4\x85j\xc4\xaf Abiej\xc5\xb3 Taut\xc5\xb3 Respublikos padalijim\xc4\x85 ir panaikino valstybingumo liku\xc4\x8dius; buvo nubr\xc4\x97\xc5\xbetos tikslios sienos. Prie konvencijos prid\xc4\x97tas Stanislovo Augusto Poniatovskio abdikacijos (sosto atsisakymo) aktas. Pasira\xc5\xa1ius \xc5\xa1\xc4\xaf akt\xc4\x85, 1795 m. lapkri\xc4\x8dio 25 d. Stanislovas Augustas i\xc5\xa1tremtas \xc4\xaf Gardin\xc4\x85 (po Kotrynos II mirties perkeltas \xc4\xaf Peterburg\xc4\x85, ten ir mir\xc4\x97).\n_START_SECTION_\nPadalijimo konvencijos panaikinimas\n_START_PARAGRAPH_\n1918 m. rugpj\xc5\xab\xc4\x8dio 29 d. Rusijos imperijos teisi\xc5\xb3 per\xc4\x97m\xc4\x97ja Soviet\xc5\xb3 Rusija panaikino Abiej\xc5\xb3 Taut\xc5\xb3 Respublikos padalijim\xc5\xb3 aktus, ta\xc4\x8diau valstyb\xc4\x97 jau neatsik\xc5\xabr\xc4\x97. Susidar\xc4\x97 Lietuvos Respublika ir Lenkija. Kitose ATR priklausiusios teritorijos dalyse sukurtos Baltarusijos SSR, Ukrainos SSR ir Latvija.'